જે રાંદલમાતાની આપણે વાત કરી રહ્યા છીએ તે રાંદલ –રન્નાદે-સંજ્ઞાદેવી ભગવાન વિશ્વકર્માની પુત્રી છે. રાંદલ જ્યારે વિવાહને યોગ્ય થયાં ત્યારે, તેના રૂપગુણથી અદિતિ પુત્ર આદિત્ય આકર્ષાઈ ગયાં. તેમણે પોતાની માતાને કહ્યું કે હું વિશ્વકર્માની પુત્રી રન્નાદે સાથે વિવાહ કરવા ઈચ્છું છુ. પુત્રની વાત જાણી અદિતીજીએ કહ્યું હું રન્નાદે કરતાં પણ વધુ સુશીલ કન્યા આપને માટે શોધી લાવીશ માટે આપ રન્નાદે સાથે વિવાહ કરવાની ઈચ્છા છોડી દો. પણ આદિત્ય માન્યાં નહીં; ત્યારે અદિતી દેવી કાંચના પાસે ગયાં અને તેમની પુત્રી રન્નાદેનો હાથ પોતાનાં પુત્ર આદિત્ય માટે માંગ્યો. અદિતીજીની વાત સાંભળી કાંચના કહે આપના પુત્રની દીનચર્યા રાત દિવસ ચાલે છે, તેથી ન જાણે ક્યાં સુધી મારી પુત્રીને ભૂખ્યાં રહેવું પડે માટે મારી ઈચ્છા નથી. દેવી કાંચનાની વાત સાંભળી સૂર્યદેવે વરુણ દેવની સહાયથી કાંચનાદેવીનાં મોભારાનાં નળિયામાંથી રસોઈગૃહની તાવડીઓ તોડી નાખી. આથી કાંચના અદિતી પાસે તાવડી લાવવા ગયાં, ત્યારે અદિતીએ શરત મૂકી કે ‘મારી તાવડીની ઠીકરી તૂટી તો હું તમારી દીકરી લઇશ.’ ત્યારે કાંચનાએ વિચાર કર્યો કે એવી કેવી રીતે તાવડીની ઠીકરી તૂટે? આથી તેમણે હા કહી. તેઓ તાવડી લઈ ઘેર આવ્યાં, રસોઈ કરી પછી તાવડી ઠંડી કરી પછી તેઓ તાવડી આપવા ગયાં. ત્યારે સૂર્યદેવે યુક્તિ કરી બે આખલાઓની વચ્ચે દેવી કાંચનાને એવા ભીડવી દીધાં કે હાથમાંથી તાવડી પડીને તૂટી ગઈ. જેથી કરીને શરત પ્રમાણે સૂર્યદેવ અને રન્નાદેનાં વિવાહ થયાં.